text: Udråbt som kriminel af forsikringsselskab
  26 maj 2015 kl. 08.55
  En postarbejder har samme navn som en kriminel. Derfor blev han hængt ud af et forsikringsselskab.
  61-årige Peter Hoeck fra Haderslev brækkede i juli 2013 venstre albue på postterminalen i Taulov. Det udløste en erstatning på godt 32.000 kroner.
  Men Topdanmark ville ikke udbetale pengene, fordi de skrev, at Peter Hoeck var straffet, skriver Fagbladet 3F.
  - Sagen omhandler en anden Peter Hoeck. Jeg er dybt krænket over, at Topdanmark fremstiller mig som kriminel, siger Peter Hoeck, der kan dokumentere en ren straffeattest udskrevet af politiet 4. april 2015.
  Topdanmark har nu beklaget og sendt Peter Hoeck 32.000 kroner.
  